CELEX: 32021D1726
Language: bg
Date: 2021-09-28 00:00:00
Title: Решение (ОВППС) 2021/1726 на Съвета от 28 септември 2021 година в подкрепа на борбата с незаконната търговия и разпространение на малки оръжия и леки въоръжения в държавите — членки на Лигата на арабските държави — фаза II

29.9.2021   
               
               
                  BG
               
               
                  Официален вестник на Европейския съюз
               
               
                  L 344/7
               
            
         РЕШЕНИЕ (ОВППС) 2021/1726 НА СЪВЕТА
         от 28 септември 2021 година
         в подкрепа на борбата с незаконната търговия и разпространение на малки оръжия и леки въоръжения в държавите — членки на Лигата на арабските държави — фаза II
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В Стратегията на ЕС срещу незаконните огнестрелни оръжия, малки оръжия и леки въоръжения (МОЛВ) и боеприпаси за тях от 2018 г., озаглавена „Гарантиране на сигурността на оръжията и защитата на гражданите“ (Стратегията на ЕС за МОЛВ), се посочва, че Съюзът отдава особено значение на регионалното сътрудничество като ефективно средство за контрол на малките оръжия.
                  
               
                     (2)
                  
                  
                     В Стратегията на ЕС за МОЛВ се отбелязва, че Съюзът ще продължи да оказва подкрепа за сътрудничеството и подпомагането при изпълнението на Програмата за действие на Организацията на обединените нации (ООН) за предотвратяване, борба и премахване на незаконната търговия с малки оръжия и леки въоръжения във всичките ѝ аспекти („Програмата за действие на ООН“).
                  
               
                     (3)
                  
                  
                     Съгласно Стратегията на ЕС за МОЛВ подкрепата на Съюза за изпълнението на Програмата за действие на ООН ще включва: събирането и унищожаването на излишъка от МОЛВ и боеприпаси, физическата сигурност и управлението на запасите от МОЛВ и боеприпаси, развиването на капацитет за маркиране, регистриране и проследяване, развиването на капацитет за контрол на износа на оръжия, развиването на капацитет за правоприлагане при противодействието на незаконния трафик, подкрепа за мониторинга на случаите на наложено ембарго и проследяване на пренасочени оръжия.
                  
               
                     (4)
                  
                  
                     По отношение на Близкия изток и Северна Африка в Стратегията на ЕС за МОЛВ се отбелязва, че Съюзът ще продължи да оказва подкрепа за изграждане на капацитета на местните сили за правоприлагане и сигурност, що се отнася до физическата сигурност и управлението на запасите, унищожаването на излишъка и документирането и проследяването на незаконните МОЛВ.
                  
               
                     (5)
                  
                  
                     В Програмата на ООН до 2030 г. за устойчиво развитие, приета на 25 септември 2015 г., се потвърждава, че борбата с незаконната търговия с МОЛВ е необходима за постигането на много цели, включително целите, свързани с мира, правосъдието и силните институции, намаляването на бедността, икономическия растеж, здравеопазването, равенството между половете и безопасните градове и общности.
                  
               
                     (6)
                  
                  
                     В своята Програма за разоръжаване, озаглавена „Сигурност за нашето общо бъдеще“, чието начало бе обявено на 24 май 2018 г., генералният секретар на ООН призовава за приобщаващ, интегриран и основан на участието подход към контрола върху малките оръжия на национално равнище и, в някои случаи, на подрегионално равнище.
                  
               
                     (7)
                  
                  
                     На третата Конференция на ООН за преглед на напредъка при изпълнението на Програмата за действие на ООН, проведена през юни 2018 г., държавите членки на ООН поеха ангажимент за укрепване, доколкото е целесъобразно, на партньорствата и сътрудничеството на всички равнища за предотвратяването на незаконната търговия с МОЛВ, по-специално относно граничния контрол, управлението и сигурността на запасите, унищожаването и обезвреждането, маркирането, регистрирането и проследяването, както и незаконното посредничество. Държавите членки на ООН също така поеха ангажимент за засилване на сътрудничеството със съответните подрегионални и регионални организации с цел подкрепа на изпълнението на Програмата за действие на ООН и на Международния инструмент за проследяване.
                  
               
                     (8)
                  
                  
                     Лигата на арабските държави (ЛАД) е регионална организация, която обединява всички арабски държави и има за цел да насърчава и укрепва сътрудничеството между нейните членове.
                  
               
                     (9)
                  
                  
                     През 2016 г. Съюзът и ЛАД установиха стратегическия диалог ЕС–ЛАД и създадоха няколко работни групи.
                  
               
                     (10)
                  
                  
                     Работната група за стратегически диалог относно оръжията за масово унищожение и контрол на оръжията определи приоритетни области, в които е възможно конкретно сътрудничество.
                  
               
                     (11)
                  
                  
                     С Решение (ОВППС) 2018/1789 на Съвета (1) Съюзът подкрепи фаза I от проект в подкрепа на борбата с незаконната търговия и разпространението на МОЛВ в държавите — членки на ЛАД, и сега желае да подкрепи фаза II от посочения проект,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   С оглед оказването на подкрепа на държавите — членки на Лигата на арабските държави (ЛАД), при изпълнението на национално равнище на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти (Програма за действие на ООН) и Международния инструмент за проследяване, Съюзът ще преследва следните цели:
               
                           —
                        
                        
                           устойчиво изграждане на националния капацитет на държавите — членки на ЛАД, за борба с незаконното разпространение на малки оръжия и леки въоръжения (МОЛВ), борба с тероризма и подобряване на сигурността в ситуации след конфликти, при пълно зачитане на международните стандарти за правата на човека;
                        
                     
                           —
                        
                        
                           устойчиво изграждане на регионалния капацитет на ЛАД за преодоляване на същите предизвикателства;
                        
                     
                           —
                        
                        
                           укрепване на националния контрол на държавите — членки на ЛАД, върху МОЛВ на ключови етапи от техния експлоатационен цикъл;
                        
                     
                           —
                        
                        
                           засилване на обмена на добри практики и извлечени поуки.
                        
                     
            
               2.   С оглед постигане на целите, посочени в параграф 1, Съюзът с настоящото решение подкрепя действия в следните области:
               
                           —
                        
                        
                           международен контрол върху трансфера на МОЛВ (борба с незаконните оръжейни потоци);
                        
                     
                           —
                        
                        
                           идентифициране и препятстване на дейността на източниците на незаконни малки оръжия (изграждане на капацитет за правоприлагащите служби);
                        
                     
                           —
                        
                        
                           други мерки, свързани с контрола на малките оръжия, включително с управлението на запасите, контрола на свързаните с тях доставки и сигурността;
                        
                     
                           —
                        
                        
                           разоръжаване, демобилизация и реинтеграция;
                        
                     
                           —
                        
                        
                           предоставяне на информация, свързана с незаконните МОЛВ, и засилен контрол върху МОЛВ.
                        
                     
            
               3.   Подробно описание на проекта, посочен в параграфи 1 и 2, се съдържа в приложението към настоящото решение.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност („върховният представител“) отговаря за изпълнението на настоящото решение.
            
            
               2.   Техническото изпълнение на проекта, посочен в член 1, се извършва от центъра Small Arms Survey (SAS), представляван от Висшия институт за международни изследвания и развитие, с помощта на Международната организация на криминалната полиция (Интерпол) и Световната митническа организация (СМО) и в тясно сътрудничество със Секретариата на ЛАД.
            
            
               3.   SAS, подпомаган от Интерпол и СМО, изпълнява задачите си под ръководството на върховния представител. За тази цел върховният представител постига необходимите договорености със SAS.
            
         
         
            Член 3
            
               1.   Референтната сума за изпълнението на финансирания от Съюза проект, посочен в член 1, е 5 991 726 EUR.
            
            
               2.   Разходите, които се финансират от референтната сума по параграф 1, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на разходите, посочени в параграф 2. За тази цел тя сключва необходимото споразумение със SAS. В споразумението се предвижда, че SAS трябва да осигурява видимост на приноса на Съюза, съобразена с неговия размер.
            
            
               4.   Комисията се стреми да сключи споразумението, посочено в параграф 3, възможно най-скоро след влизането в сила на настоящото решение. Тя информира Съвета за евентуалните трудности, възникнали в хода на този процес, както и за датата на сключване на споразумението.
            
         
         
            Член 4
            
               1.   Върховният представител докладва на Съвета за изпълнението на настоящото решение въз основа на редовни тримесечни доклади, изготвяни от SAS.
            
            
               2.   Комисията докладва за финансовите аспекти на проекта, посочен в член 1.
            
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение изтича 36 месеца след датата на сключване на споразумението, посочено в член 3, параграф 3. Срокът му на действие обаче изтича шест месеца след влизането му в сила, ако в рамките на този период не е сключено споразумение.
            
         
         
            Съставено в Брюксел на 28 септември 2021 година.
            
               
                  За Съвета
               
               
                  Председател
               
               S. KUSTEC
            
         
         
            (1)  Решение (ОВППС) 2018/1789 на Съвета от 19 ноември 2018 г. в подкрепа на борбата с незаконната търговия и разпространение на малки оръжия и леки въоръжения в държавите-членки на Лигата на арабските държави (ОВ L 293, 20.11.2018 г., стр. 24).
      
      
         
            ПРИЛОЖЕНИЕ
            ДОКУМЕНТ ЗА ПРОЕКТ
            
               Проект в подкрепа на борбата с незаконната търговия и разпространение на малки оръжия и леки въоръжения в държавите — членки на Лигата на арабските държави (фаза 2, 2021—2024 г.) – HR(2021) 125
            
            
               
                  Контекст
               
            
            Този проект (проект ЕС–ЛАД, фаза 2) ще се основава на предходните усилия, предприети от Лигата на арабските държави (ЛАД) и Съюза, включително положените през фаза 1 от проекта (2019 – 2021 г.), за подпомагане на държавите – членки на ЛАД, в борбата срещу незаконните малки оръжия и леки въоръжения (МОЛВ) в арабския регион. (1)
            
            Работната група за стратегически диалог ЕС–ЛАД относно оръжията за масово унищожение, МОЛВ и контрол на оръжията определи приоритетни области на възможно конкретно сътрудничество. По време на фаза 1 от проекта ЕС–ЛАД обменът на добри практики и извлечени поуки в тези области беше засилен чрез серия от регионални и подрегионални срещи. Освен това по време на фаза 1 на държавите – членки на ЛАД, беше предоставено практическо обучение, насочено към устойчиво изграждане на национален и регионален (ЛАД) капацитет за справяне с предизвикателствата, свързани с незаконните МОЛВ, по-конкретно в приоритетните области.
            В периода преди пандемията от SARS-CoV-2 бяха проведени първоначалната среща по проекта (Кайро, юни 2019 г.) и първият подрегионален семинар (Абу Даби, февруари 2020 г.). В периода ноември–декември 2019 г. по проекта също така бяха осъществени три мисии за оценка на потребностите, които положиха основите на програмите за обучение в държавите, проведени в Абу Даби (Обединените арабски емирства) и Рабат (Мароко) през януари и февруари 2020 г.
            С настъпването на пандемията през март 2020 г. обучителните дейности по проекта започнаха да се провеждат онлайн. До 30 април 2021 г. по проекта е проведено онлайн обучение за шест държави – членки на ЛАД, а за периода май–юни 2021 г. е планирано допълнително онлайн обучение, включително последващо обучение. Бяха проведени и обсъждания, за да се гарантира, че свързаните с проекта втори (окончателен) подрегионален семинар и заключителна регионална среща ще се проведат на 31 юли 2021 г. в онлайн формат и преди края на фаза 1.
            Длъжностните лица на държавите – членки на ЛАД, участвали в срещи и програми за обучение по проекта, последователно отбелязват високи нива на удовлетвореност от тези прояви, като голям дял от участниците в програмите за обучение посочват, че очакват да използват споделените по време на програмата информация и експертен опит в ежедневната си работа.
            През фаза 2 на проекта ще бъдат консолидирани и укрепени основите, положени през първата фаза. Започнатите през фаза 1 усилия за изграждане на капацитет ще бъдат продължени, разширени и задълбочени, за да се гарантира дългосрочна устойчивост. Държавите – членки на ЛАД, които не са преминали обучение през първата фаза на проекта, могат да се възползват от тази възможност през втората фаза. Държавите – членки на ЛАД, които искат да увеличат придобития през първата фаза капацитет, ще получат нужната подкрепа през втората фаза. Освен това за първи път по проекта ще се организират обучения в целия регион, които ще дадат възможност на държавите – членки на ЛАД, да укрепят националния капацитет за обучение в областта на контрола на МОЛВ (прояви за обучение на обучаващи).
            Намаляването и премахването на незаконните малки оръжия в арабския регион продължава да е от решаващо значение за намаляването на всички форми на насилие и за насърчаването на устойчиво развитие и просперитет в съответствие с целите за устойчиво развитие (ЦУР) на Организацията на обединените нации (ООН) както в арабския регион, така и в съседните региони, включително Европа. По-специално проектът е насочен към укрепване на капацитета на държавите — членки на ЛАД, за изпълнение на Програмата за действие на ООН за предотвратяване, борба и премахване на незаконната търговия с малки оръжия и леки въоръжения във всичките ѝ аспекти („Програмата за действие“) и Международния инструмент за проследяване в съответствие с приоритетите и потребностите, установени от държавите – членки на ЛАД.
            Нормативната рамка на проекта освен това включва Програмата до 2030 г. за устойчиво развитие, и по-специално цел 16.4, и Резолюция 2370 (2017) на Съвета за сигурност на ООН, насочена към предотвратяване на придобиването на оръжия от терористи. Същевременно с проекта се дава конкретен израз на ангажимента за предприемане на съгласувани действия срещу незаконния трафик на оръжие, съдържащ се в Декларацията от срещата на върха ЕС–ЛАД в Шарм Ел-Шейх от 25 февруари 2019 г.
            В зависимост от предпочитанията на приемащата държава – членка на ЛАД, Протоколът на ООН за огнестрелните оръжия и Договорът за търговията с оръжие също биха могли да послужат като отправни точки за усилията в рамките на проекта за изграждане на капацитет (контрол на износа и вноса, предотвратяване на отклоняването и др.).
            
               
                  Цели на проекта и дългосрочна устойчивост
               
            
            Както и през фаза 1, основната цел на фаза 2 на проекта е устойчивото укрепване на капацитета на държавите – членки на ЛАД, за прилагане на Програмата за действие и Международния инструмент за проследяване, включително за целите на борбата с незаконните малки оръжия и тероризма, в съответствие с приоритетите и потребностите, установени от държавите – членки на ЛАД. За постигането на тази цел проектът има следните основни цели:
            
                        а)
                     
                     
                        устойчиво изграждане на националния капацитет на държавите – членки на ЛАД, за борба с незаконното разпространение на МОЛВ, борба с тероризма и подобряване на сигурността в ситуации след конфликти;
                     
                  
                        б)
                     
                     
                        устойчиво изграждане на регионалния капацитет на ЛАД за преодоляване на същите предизвикателства;
                     
                  
                        в)
                     
                     
                        укрепване на националния контрол на държавите – членки на ЛАД, върху МОЛВ на ключови етапи от техния експлоатационен цикъл; и
                     
                  
                        г)
                     
                     
                        засилване на обмена на добри практики и извлечени поуки.
                     
                  Консултациите с държавите – членки на ЛАД, сочат, че те търсят помощ и подкрепа в конкретни области, насочени най-вече към изграждането на национален капацитет за борба с незаконните потоци на оръжие (вж. следващия раздел за повече подробности). Всички компоненти на проекта в действителност са предназначени да гарантират, че проектът осигурява устойчив капацитет на предвидените бенефициери по него, а именно правителствени институции и длъжностни лица в държавите – членки на ЛАД, както и на секретариата на ЛАД (отдел „Контрол върху оръжията и разоръжаване“).
            
               
                  Описание на действието
               
            
            Проектът на Съюза за борба с незаконната търговия и разпространение на МОЛВ в държавите – членки на ЛАД (фаза 2, 2021—2024 г.) има за цел да отговори на изразените потребности от държавите – членки на ЛАД, в следните приоритетни области:
            
               Област 1:
            
            Контрол на международния трансфер на МОЛВ (борба с незаконните потоци на оръжие)
            
                     
                        1.1.
                     
                     
                        Лицензиране и контрол на износа/вноса/транзита (оценка на риска и т.н.)
                     
                  
                     
                        1.2.
                     
                     
                        Предотвратяване на отклоняването на МОЛВ към неоправомощени получатели
                     
                  
                     
                        1.3.
                     
                     
                        Откриване на МОЛВ и техните части по време на проверката на превозваните стоки и товари (методи, техники и оборудване за проверка и др.)
                     
                  
               Област 2:
            
            Идентифициране и препятстване на дейността на източниците на незаконни малки оръжия (изграждане на капацитет за правоприлагащите служби)
            
                     
                        2.1.
                     
                     
                        Контрол на сухопътните, въздушните и морските граници, включително трансфер на технологии
                     
                  
                     
                        2.2.
                     
                     
                        Маркиране, регистриране и проследяване
                     
                  
                     
                        2.3.
                     
                     
                        Допълнителни техники и методи за разследване и проверка на оръжия (използване на балистична информация, идентифициране/препятстване на използването на маршрутите и методите за контрабанда и др.)
                     
                  
               Област 3:
            
            Други мерки, свързани с контрола на малките оръжия
            
                     
                        3.1.
                     
                     
                        Управление и сигурност на запасите
                     
                  
               Област 4: Разоръжаване, демобилизация и реинтеграция
            
            
                     
                        4.1.
                     
                     
                        Обмяна на опит в областта на разоръжаването, демобилизацията и реинтеграцията, обмен на добри практики и извлечени поуки
                     
                  
                     
                        4.2.
                     
                     
                        Оказване на помощ в изготвянето на национални програми за разоръжаване, демобилизация и реинтеграция
                     
                  
                     
                        4.3.
                     
                     
                        Други форми на подкрепа за държавите – членки на ЛАД, по време на периодите след конфликти
                     
                  Следва да се отбележи, че този компонент, въпреки че бе поискан от някои държави – членки на ЛАД, бе посрещнат с по-малък интерес, отколкото други области, изброени в настоящия раздел. По тази причина той няма да заема централно място в проекта.
            
               Област 5:
            
            Предоставяне на информация относно незаконните МОЛВ и засилен контрол върху МОЛВ
            
                     
                        5.1.
                     
                     
                        Оценка на законовите и подзаконовите актове на държавите – членки на ЛАД; консултации относно евентуални изменения и ревизии.
                     
                  
                     
                        5.2.
                     
                     
                        Превод на арабски език на съответните научни изследвания, публикувани проучвания и други документи.
                     
                  В отговор на посочените по-горе потребности проектът ще се състои от следните елементи:
            
                        1.
                     
                     
                        Регионална координация: първоначална среща в Кайро
                     
                  
                        2.
                     
                     
                        Регионална координация: два регионални семинара
                     
                  
                        3.
                     
                     
                        Регионална координация: заключителна среща в Кайро
                     
                  
                        4.
                     
                     
                        Обучение на равнище държави
                     
                  
                        5.
                     
                     
                        Обучение на регионално равнище
                     
                  
                        6.
                     
                     
                        Подкрепа от проекта за разработване на национални програми за обучение
                     
                  
                        7.
                     
                     
                        Улесняване посредством проекта на съвместни национални операции на място
                     
                  
                        8.
                     
                     
                        Предоставяне на информация на арабски език
                     
                  
                        9.
                     
                     
                        Срещи за координиране на проекта
                     
                  
                        10.
                     
                     
                        Наблюдение и оценка на проекта (включително финансов одит)
                     
                  
               1.   Регионална координация:
               първоначална среща в Кайро
            
            
                     
                        1.1.
                     
                     
                        Цел: повишаване на осведомеността относно проекта, обсъждане на фаза 1 и извличане на поуки от значение за фаза 2, полагане на основите за дейностите по фаза 2 (укрепване на контактите с държавите – членки на ЛАД, установяване на специфични национални приоритети и започване на планиране за дейностите по фаза 2, включително обучение) (приоритетни области 1—5).
                     
                  
                     
                        1.2.
                     
                     
                        Дейности: първоначална тридневна среща в седалището на ЛАД в Кайро, обхващаща всички аспекти на проекта (приоритетни области 1—5), предназначена за висши длъжностни лица от държавите – членки на ЛАД, както и за служители на ЛАД, отговарящи за свързаните с проекта въпроси.
                     
                  
                     
                        1.3.
                     
                     
                        Резултати от действието: осъществяване на подробни презентации, обхващащи всички аспекти на проекта, извличане на поуки от значение за фаза 2, засилване на контактите с държавите – членки на ЛАД, определяне на специфични национални приоритети; започване на планирането на фаза 2; изготвяне на обобщаващ доклад от срещата.
                     
                  
               2.   Регионална координация: два регионални семинара
            
                     
                        2.1.
                     
                     
                        Цел: засилване на обмена на добри практики и извлечени поуки, започнал през фаза 1 на проекта, и установяване на национални и регионални приоритети в свързани с проекта области (приоритетни области 1—5).
                     
                  
                     
                        2.2.
                     
                     
                        Дейности: два четиридневни семинара, проведени в различни арабски столици (целеви дати: първата половина на 2022 г., втората половина на 2023 г.). Възможните теми включват: националното законодателство в областта на контрола на оръжията (приоритетна област 5.1) и темите, разглеждани като част от цикъла от срещи във връзка с Програмата за действие и Международния инструмент за проследяване.
                     
                  
                     
                        2.3.
                     
                     
                        Резултати от действието: обмен на добри практики и извлечени поуки в свързани с проекта области, установяване на национални и регионални приоритети в същите области, изготвяне на обобщаващ доклад от семинара.
                     
                  
               3.   Регионална координация: заключителна среща в Кайро
            
            
                     
                        3.1.
                     
                     
                        Цел: оценка на фаза 2 на проекта и планиране на бъдещо сътрудничество (приоритетни области 1—5).
                     
                  
                     
                        3.2.
                     
                     
                        Дейности: двудневна среща в седалището на ЛАД в Кайро в края на проекта, предназначена за висши длъжностни лица от държавите – членки на ЛАД, както и за служители на ЛАД, отговарящи за свързани с проекта въпроси.
                     
                  
                     
                        3.3.
                     
                     
                        Резултати от действието: обсъждане и оценка на фаза 2 на проекта, изготвяне на планове за бъдещо сътрудничество за контрол на малките оръжия, изготвяне на обобщаващ доклад от срещата.
                     
                  
               4.   Обучение на равнище държави
            
            
                     
                        4.1.
                     
                     
                        Цел: изграждане на устойчив капацитет за контрол на малките оръжия в приемащата държава – членка на ЛАД, в съответствие с приоритетите и потребностите на тази държава (приоритетни области 1—4).
                     
                  
                     
                        4.2.
                     
                     
                        Дейности: провеждане от всяка изпълнителна агенция на обучение с максимална продължителност от 154 дни на равнище държава , включващо списък от потенциални програми, които държавите – членки на ЛАД, могат да изберат в съответствие със своите приоритети и потребности и да потвърдят чрез официална комуникация със секретариата на ЛАД (вж. букви а)—г) по-долу). От 154-те дни обучение на равнище държава обучението през 94 дни ще бъде предоставено онлайн, а през 60 дни — в съответните държави (например 12 прояви с продължителност по 5 дни).
                        При последващи действия във връзка с конкретни искания за обучение изпълнителните агенции, в сътрудничество със секретариата на ЛАД, ще дават предимство на дистанционния контакт с правителствата на държавите от ЛАД (телефон, имейл и видеоконференции).
                        Като част от националното предложение за обучение изпълнителните агенции ще предлагат следните видове програми (неизчерпателен списък):
                        
                                    
                                       а)
                                    
                                 
                                 
                                    2 до 5-дневни въвеждащи курсове (онлайн);
                                 
                              
                                    
                                       б)
                                    
                                 
                                 
                                    национални прояви с обучителен характер, допълващи проведените през фаза 1, като например:
                                    
                                                —
                                             
                                             
                                                повторения на курсове за нови групи участници;
                                             
                                          
                                                —
                                             
                                             
                                                опреснителни курсове;
                                             
                                          
                                                —
                                             
                                             
                                                курсове, които предоставят задълбочено разглеждане на конкретни теми (3—5 дни) или на по-широк кръг от теми (повече от 5 дни); и
                                             
                                          
                                                —
                                             
                                             
                                                специализирани курсове, насочени към конкретна аудитория (например курс по логистика за длъжностни лица, управляващи запаси от оръжия и боеприпаси);
                                             
                                          
                              
                                    
                                       в)
                                    
                                 
                                 
                                    курсове за нови участници (задълбочен курс с продължителност от 10 или повече дни за длъжностни лица с отговорности в областта на МОЛВ); и
                                 
                              
                                    
                                       г)
                                    
                                 
                                 
                                    програма за обучение на съответната национална територия в държава от ЛАД, различна от държавата бенефициер, когато пътуването до последната не е възможно (2 прояви, всяка от които от по 5 дни, включително транспорт, храна и настаняване за участниците).
                                 
                              Следва да се отбележи, че по целесъобразност в рамките на проекта ще се прилага смесен (хибриден) подход към дейностите за обучение, като се съчетава използването на онлайн ресурси с присъствено и онлайн обучение.
                     
                  
                     
                        4.3.
                     
                     
                        Резултати от действието: въздействието на обучителните прояви на национално равнище ще бъде оценено в края на проявите и няколко месеца след тяхното провеждане, за да се определи в каква степен са постигнати целите на проекта за изграждане на капацитет.
                     
                  
               5.   Обучение на регионално равнище
            
            
                     
                        5.1.
                     
                     
                        Цел: изграждане на устойчив капацитет за контрол на малките оръжия в участващите държави – членки на ЛАД, включително капацитет за обучение (приоритетни области 1—4).
                     
                  
                     
                        5.2.
                     
                     
                        Дейности: провеждане от всяка изпълнителна агенция на присъствено обучение с максимална продължителност от 40 дни , което е от полза едновременно за участници от няколко държави – членки на ЛАД, включително прояви за обучение на обучаващи (провеждане на 4 прояви от по 5 или 10 дни от всяка изпълнителна агенция в държава – членка на ЛАД).
                        Следва да се отбележи, че по целесъобразност в рамките на проекта ще се прилага смесен (хибриден) подход към дейностите за обучение, като се съчетава използването на онлайн ресурси с присъствено и онлайн обучение.
                     
                  
                     
                        5.3.
                     
                     
                        Резултати от действието: въздействието на обучителните прояви на регионално равнище ще бъде оценено в края на проявите и няколко месеца след тяхното провеждане, за да се определи в каква степен са постигнати целите на проекта за изграждане на капацитет.
                     
                  
               6.   Подкрепа от проекта за разработване на национални програми за обучение
            
            
                     
                        6.1.
                     
                     
                        Цел: засилване на националната ангажираност и дългосрочната устойчивост на проявите за обучение по проекта (приоритетни области 1—4).
                     
                  
                     
                        6.2.
                     
                     
                        Дейности: при поискване изпълнителните агенции ще подкрепят разработването на национални програми за обучение чрез предоставяне на съответен експертен опит и документация.
                     
                  
                     
                        6.3.
                     
                     
                        Резултати от действието: въздействието на подкрепата на проекта за разработването на национални програми за обучение ще бъде оценено веднага след приключване на интервенцията и няколко месеца след нейното приключване.
                     
                  
               7.   Улесняване посредством проекта на съвместни национални операции на място
            
            
                     
                        7.1.
                     
                     
                        Цел: изпитване и засилване на ефективното използване на информацията, предоставена по време на обученията на ЕС–ЛАД, като по този начин се укрепва дългосрочната устойчивост на обучението по проекта (приоритетни области 1—4).
                     
                  
                     
                        7.2.
                     
                     
                        Дейности: проектът ще улесни подготовката, провеждането и анализа на две съвместни операции на място, които ще бъдат проведени на доброволна основа от националните сили за сигурност на държави – членки на ЛАД. Подготовката и анализът на съвместните операции на място ще се ръководят от изпълнителните агенции и ще се извършват онлайн (две прояви от по два дни, като в рамките на проекта се покриват разходите за устен превод за арабски, английски и френски език за всяка проява). Участващите държави от ЛАД ще носят оперативна и финансова отговорност за провеждането на съвместните операции на място.
                     
                  
                     
                        7.3.
                     
                     
                        Резултати от действието: въздействието на съвместните операции на място ще бъде оценено веднага след приключването им и няколко месеца след това.
                     
                  
               8.   Предоставяне на информация на арабски език
            
            
                     
                        8.1.
                     
                     
                        Цел: удовлетворяване на потребностите на държавите – членки на ЛАД, от независима и надеждна информация за малките оръжия и въоръженото насилие, предоставяна на арабски език (приоритетна област 5).
                     
                  
                     
                        8.2.
                     
                     
                        Дейности: превод на основни публикации и документи на арабски език (публикувани доклади, насоки за добри практики и др.). Примерите биха могли да включват нови документи на ЕС относно МОЛВ, Наръчник на SAS относно контрола на малките оръжия, съобразен с равенството между половете, и глава „Сигурност“ в годишния доклад на СМО относно незаконната търговия.
                     
                  
                     
                        8.3.
                     
                     
                        Резултати от действието: конкретните резултати ще включват писмен превод на значими книги, доклади, информационни документи и други документи по темата за малките оръжия, както и създаването на подкастове и публикации в блог на арабски език. Като цяло това действие ще доведе до значително увеличение на предлагането на независима и надеждна информация за малките оръжия и въоръженото насилие, налична на арабски език, и ще надгради върху положените през фаза 1 от проекта основи.
                     
                  
               9.   Срещи за координиране на проекта
            
            
                     
                        9.1.
                     
                     
                        Цел: осигуряване на оптимална координация и планиране на проекта.
                     
                  
                     
                        9.2.
                     
                     
                        Дейности: присъствени срещи в седалищата на изпълнителните агенции в Брюксел, Женева и Лион (общо три срещи), които събират трите изпълнителни агенции секретариата на ЛАД за обсъждане на свързаните с проекта предизвикателства и приоритети, както и на плановете и стратегиите за изпълнение.
                     
                  
                     
                        9.3.
                     
                     
                        Резултати от действието: изготвяне на кратък доклад, в който се посочват свързаните с проекта предизвикателства и приоритети, както и плановете и стратегиите за изпълнение (по един доклад на среща).
                     
                  
               10.   Наблюдение и оценка на проекта
            
            
                     
                        10.1.
                     
                     
                        Цел: гарантиране, че проектът е постигнал своите цели, както и че всички разходи по проекта са направени в съответствие с договорения бюджет.
                     
                  
                     
                        10.2.
                     
                     
                        Дейности: фаза 2 на проекта ще включва вътрешна и външна оценка на въздействието на проекта. Вътрешната оценка ще се извърши от служителите по проекта с подкрепата на специалиста на SAS по наблюдение, оценка и обучение. Външен консултант ще извърши външната оценка, като ще пътува до Кайро за заключителната среща , подбрани (четири) държави – членки на ЛАД, и седалищата на изпълнителните агенции. Проектът ще включва и финансов одит в съответствие с изискванията на Съюза.
                     
                  
                     
                        10.3.
                     
                     
                        Резултати от действието: приключване на вътрешните и външните оценки на въздействието на проекта; приключване на финансовия одит.
                     
                  
               
                  Изпълнителни агенции и партньорства
               
            
            Фаза 2 от проекта отново ще бъде изпълнена в партньорство със секретариата на ЛАД в рамките на стратегическия диалог ЕС–ЛАД относно оръжията за масово унищожение, МОЛВ и контрола на оръжията. Секретариатът на ЛАД беше домакин на първоначалната среща за фаза 1 на проекта в Кайро (Египет) през юли 2019 г. Персоналът на секретариата участва в две от мисиите за оценка на потребностите, проведени по проекта през ноември–декември 2019 г., както и в първия подрегионален семинар по проекта, проведен в Абу Даби (Обединени арабски емирства) през февруари 2020 г. Трайната и силна подкрепа от страна на секретариата на ЛАД продължава да бъде от жизненоважно значение за успешното продължаване на проекта през фаза 2.
            Както през фаза 1 на проекта, Small Arms Survey (SAS) — асоциирана програма на Висшия институт за международни изследвания и развитие, разположен в Женева (Швейцария), ще бъде водещата изпълнителна агенция. При изпълнението на фаза 2, SAS ще продължи да се основава на основния принос на Международната организация на криминалната полиция (Интерпол) и Световната митническа организация (СМО). СМО ще носи основната отговорност за приоритетни области 1 и 2.1 (контрол на международния трансфер, включително граничен контрол), Интерпол – за области 2.2 и 2.3 (изграждане на капацитет за правоприлагащите служби) и SAS – за области 3 до 5 (управление и сигурност на запасите, разоръжаване, демобилизация и реинтеграция, както и предоставяне на свързана с МОЛВ информация).
            Това партньорство представлява модел на сътрудничество в областта на МОЛВ. Проектът използва допълващите се знания и експертен опит на всяка изпълнителна агенция, за да предложи всеобхватна програма за изграждане на знания и капацитет, обхващаща основните компоненти на Програмата за действие и Международния инструмент за проследяване. По този начин чрез проекта концепциите за международно сътрудничество и многостранно сътрудничество, изтъкнати в документи като Програмата за действие и Стратегията на ЕС за МОЛВ, водят до осезаеми резултати, а именно ефективното изпълнение на Програмата за действие и Международния инструмент за проследяване, както и укрепването на междурегионалната сигурност.
            При необходимост, в координация със секретариата на ЛАД, SAS ще възлага договори за подизпълнение на други организации, които да съдействат по отношение на други компоненти на проекта. В зависимост от потребностите и предпочитанията на участващите държави — членки на ЛАД, други организации, включително организации на гражданското общество, както и някои специализирани агенции на ЛАД също биха могли да допринесат за изпълнението на проекта.
            Изпълнителните агенции също така ще координират действията си с правителствени и неправителствени организации, работещи в държави — членки на ЛАД, както и с всички програми на Съюза с присъствие там, с цел да се гарантира, че всички дейности, предприети в рамките на проекта допълват и доразвиват съществуващите инициативи. Следва да се отбележи, че този проект използва подкрепата на Съюза през последните години за разработването и прилагането на системата на Интерпол за управление на регистрите и проследяване на незаконните оръжия (iARMS), която е основният компонент на предлаганото от Интерпол обучение по линия на проекта ЕС–ЛАД.
            Изпълнителните агенции освен това ще предприемат подходящи мерки, за да осигурят видимост на проекта в съответствие с насоките на Съюза.
            
               
                  Продължителност
               
            
            Проектът е с предвиден срок от 36 месеца.
            
               (1)  РЕШЕНИЕ (ОВППС) 2018/1789 НА СЪВЕТА от 19 ноември 2018 г. в подкрепа на борбата с незаконната търговия и разпространение на малки оръжия и леки въоръжения в държавите членки на Лигата на арабските държави.